ગુલાલ યાદ કરવા મથી રહી હતી. ઘણીવાર યાદ કર્યું પણ કંઈ યાદ ના આવ્યુ. એણે જવાબ આપ્યો,‘ના, સર! મારો સ્વભાવ જ એવો છે કે કદી કોઈ સાથે.....’ એ બોલતી હતી ત્યાં જ કોફીશોપના ઈનબ્યુલ્ટ સ્પીકર પર થ્રી ઈડિયટ્સનું સોંગ વાગ્યું ‘ઓ ભૈયા ઓલ ઈઝ વેલ’ અને ગુલાલ સામે અચાનક રેગીંગનું આખું દૃશ્ય ખડું થઈ ગયું. પહેલાં ફિલ્મનું અને પછી એના જીવનનું. આંખ સામે જયદેવસિંહ ઝાલાની લાશ લટકવા લાગી અને એની ધડકનો વધી ગઈ. એ એકીશ્વાસે બોલવા લાગી, ‘હા, સર, હું આઈ.આઈ.ટી.માં અભ્યાસ કરતી હતી ત્યારે અમે એક જયદેવસિંહ ઝાલા નામના છોકરાનું રેગીંગ કરેલું. અને એ જ દિવસે એણે આત્મહત્યા કરી લીધેલી.. બસ, એ ઘટનાએ મને હચમચાવી મૂકી હતી. દુશ્મની ગણવી હોય તો એ એક દુશ્મની. બટ હી ઇઝ નો મોર.’